ઘરનો કોઈ આકાર નથી હોતો, આપણે એને ચાર દીવાલોમાં બાંધી દીધું છે, વિવિધ ખંડમાં વહેંચી દીધું છે, જે ખરું ઘર છે તે તમામ પ્રકારના આકારોથી અલિપ્ત હોય છે. એ સાવ નિરાકાર હોય છે. જયાં આપણે પોતે પણ નિરાકાર થઈ શકતા હોઈએ છીએ. ઘર એ આકાર પરથી હોય છે. પંખીના માળાનો આકાર જુદો હોય છે, સાપ કે ઉંદરના દરનો આકાર જુદો હોય છે, સુગરીના માળાનો આકાર જુદો હોય છે, સિંહની બોડનો કે ઘોડાના તબેલાનો આકાર જુદો હોય છે, શિયાળની ગુફા કે સસલાની જાળી કે બખોલનો આકાર જુદો હોય છે. અનુભવ બધાનો એક હોય છે. ઘર માટે આકાર મહત્વનો નથી, આનંદ મહત્વનો છે. જયાં સુખ અને દુઃખનું દ્રાવણ ગમે ત્યારે આપણે પી શકીએ છીએ, આનંદી શકીએ છીએ, અનુભવી શકીએ છીએ, જે આપણું નથી છતાં આપણું છે અને જે આપણું છે છતાં આપણું નથી, જયાં આપણે આપણને આવડી શકીએ છીએ એનું નામ ઘર.